C’hwevrer | 2011 | Soubenn ar geek\nDielloù evit C'hwevrer, 2011\nKappa no Coo to Natsu-yasumi\nPosted in Filmoù on C'hwevrer 26, 2011 by geekezig\nUr film-bevaat eo Kappa no Coo to Natsu-yasumi (Un été avec Coo). Kontañ a ra istor ur paotrig hag a gav dre zegouezh ur boud iskis, ur c’happa. Ar boudoù-se a vev kostez an dour, pesketa a reont ha galloudoù hud o deus. Badezet e vez Coo ar boud bihan. Familh ar paotrig a sikouro Coo da dapout nerzh en-dro. Da c’houde e raio ar paotr ur veaj gant Coo war roudoù kappaed all. Met ur wech distro d’ar gêr, e vo brudet Coo hag ur bern kelaouennerien ha produerien a vez o redek warlerc’h ar c’happa. Hir-tre eo Kappa no Coo to Natsu-yasumi evit ur film bevaat (2e15!) ha tammoù zo a zo hir un tamm met kalz traoù disheñvel a zo. Mont war roudoù e endadoù, kustumiñ d’ar vuhez gant an dud ha da emdroadur ar gevredigezh, ar vrud dre heg, aon an dud hag all. Trist eo ivez, kalzig prantadoù start a zo ha zoken ma n’eo ket dispi ar fin n’eo ket dre ret gwellouellour kennebeut. Brav ‘m eus kavet ar film, n’eo ket dre ret ur film bevaat evit ar re yaouankañ avat.\nSyndrome 1866 4 – Hiérarchie\nPosted in Levrioù bannoù-treset on C'hwevrer 26, 2011 by geekezig\nUl levrenn kilsell eo pevare hini Syndrome 1866. Kollet e anaoudegezh gantañ ec’h hunvre an haroz eus e dad, marvet en un doare iskis hag eus un den en doa graet anaoudegezh gantañ e kerzh ur staj. Hemañ a oa techet da verc’heta ha da brofitañ eus pep tra ha bountet en doa an haroz da vevañ e plas skrivaè en un doare goullo. E darempred gant e c’hoar a vez gwelet un tamm splanoc’h ivez. Al levrenn-mañ a sikour da gompren penaos eo erruet e lec’h m’aon eus laosket anezhañ e fin an trede levrenn. Mat bepred.\nUr gwir emgann etre daou den eo Doubt. Etre ur seurez striz, kendrec’het eo fall ar beleg ha heman, un den hegarat ha digor a-spered met n’ouzer ket re petra n’eus bet graet araok. N’eo ket savet fall ar film ha tammoù divizoù dispar a zo etre Meryl Streep ha Seymour Phillip Hoffman. Ar sonerezh a zo plijus, un ton bennak a zo heñvel eus Lord of the Rings zoken (Howard Shore eo an hini n’eus savet ar sonerezh war memes tro). Un tamm iskis eo ar fin e lec’h ma tiskouez ar seurez un tamm denelezh ha ma vez sellet douetañs er seller diwar-benn ar beleg. Ya… bof.\nPosted in Levrioù with tags familh on C'hwevrer 26, 2011 by geekezig\nE Kemper emañ ar familh Plomeur o vevañ, kigerien a-feson int. André, mab a 13 vloaz ar familh a zo barrek evit merc’heta ivez. Mare brezel 14 eo ha kalz a verc’hed o-unan a zo e Kemper. Ur wech echu ar brezel e vez degaset dirak dor stal ar re Plomeur 7 bugel ! André a ziviz kuitaat Breizh ha mont da Amerika gant e vugale. Un tad aketus eo André ha zoken m’eo start ar veaj war vor e vez santet karantez an tad evit evit ar strolladig. Siwazh ur wech ar re mañ erru bras e vo dilezet un tamm o zad ganto.\nEvel ur gontadenn eo romant Martin Provost. Fentus eo peogwir ez eus kalz skeudennoù barzhoniel padal e vez kaoz eus kig alies mat. En un doare prim e vev André ur bern lodennoù eus ar gerentiezh( e-unan ouzhpenn). Ar fin tout ‘m eus kavet dispar ha leun a fent. Un deorienn dedennus eo ^^ Ur romantig aes-tre da lenn, skañv ha dudius. Dipitet on bet just gant tonkad André.\nSyndrome 1866 3 – Paranoïa\nPosted in Levrioù bannoù-treset on C'hwevrer 23, 2011 by geekezig\nDipitet e oan bet un tammig gant eil levrenn Syndrome 1866 (e-kenver an hini kentan a oa dreist) an trede a zo dispar adarre. An haroz a zo o trein sod mik gant an aon bezañ tapet goude e dorfed. Un enklask bras a zo er c’harter ha setu e vez drol gant ar fliked, krediñ a ra e oar an holl pezh n’eus graet. Eus an tu all e glask studierien e glas mont e darempred gantañ hag e fin tout e tizoloer un dudenn nevez, n’ouzer ket re petra c’hoarvezo. Ul levrenn stenn-tre, leun a anken hag a barano. Adlasañ a ra an istor en un doare dreist.\nPosted in Filmoù on C'hwevrer 23, 2011 by geekezig\nUr film fentus eo Mad Money. Kontañ a ra istor Bridget, erru tro 50-60 ha skarzhet he gwaz eus e labour. Kavout a ra hi labour er bank stad a zistruj ar bilhidi aet maez ar sistem. Dont a ra neuze ar mennozh dezhi laerez an arc’hant-se gant sikour kenseurtezed…\nUr film skañv eo peogwir ne vez graet drouk da zen, an torfed a vez graet gant ar merc’hed-se ne cheñch netra peogwir e laeront arc’hant n’eus ket eus outañ ken. N’eus ket tu da gavout anezho drouk neuze. Da c’houde eo plijus awalc’h gwelet Diane Keaton evel ur seurt aozerez torfedoù barrek. Meur a wech er film e vez un dudenn bennak o klask lakaat ar strollad da baouez met ur wech krog gant ur sistem kazi direbech eo start… Frammet eo ar film en un doare klasel : kregiñ a ra gant ar fin (pe ar c’hreiz), kontet e vez penaos eo erruet an traoù betek neuze gant an tudennoù o vezañ aterset gant ar fliked : ur seurt kilsell e-pad an enklask ha da c’houde ar pezh a c’hoarvez goude an enklask. N’eus souezhadenn mik ebet met klotañ a ra mat ar stumm gant ar film.\nAr marc’h glas\nPosted in Levrioù with tags kevredigezh on C'hwevrer 23, 2011 by geekezig\nKalzig brud ‘zo bet gant romant kentañ Riwal Huon. Pennadoù, priz Frañs 3 hag all. Setu em eus bet c’hoant da lenn da welet petra oa. Ur golo brav kenañ ‘zo gant al levr-mañ, un titl brav ivez. Ur yezh plijus ivez, frazennoù a bezh a son en un doare dispar, evel ur varzhoneg. Met n’on ket bet fromet kenañ gant an istor siwazh. Un toullad prantadoù o deus plijet din memestra : ar prantad e Brest hag e Périgueux da skouer. Ar fin ‘m eus kavet trumm un tamm, met bon.\nHirig ‘m eus kavet, ne oa ket kalz a draoù o tremen, en ur stumm n’eo ket souezhus-tre abalamour eo “just” istor ur paotr bihan o tont da waz… Setu, n’on ket bet displijet met n’on ket sod gant ar romant kennebeut, un dipitig eo evidon.\n« Gen Meu »


Goulennaoueg d’an dud war ar renk, kenemglev Stad-Rannvro : an disoc’hoù ! – Kelennomp!\n18/06/2021\t 18/06/2021 Keleier\nKaset e oa bet ur goulennaoueg 11 poent d’an dud war ar renk evit an dilennadeg rannvro gant ar strollad “Unanet evit ar brezhoneg” (“Uni.e.s pour la langue bretonne”) diwar-benn an emglev Stad-Rannvro nevez a-zivout treuskas yezhoù Breizh. Setu an disoc’hoù.\nAr strollad “Unanet evit ar brezhoneg” (“Uni.e.s pour la langue bretonne”), savet gant Diwan, Div Yezh Breizh, Divaskell, kevread kerent er skolioù divyezhek katolik, Kelennomp ! kevredigezh ar gelennerien e brezhoneg ha Kevre Breizh, kenurzhierezh sevenadurel kevredigezhioù Breizh, a oa e penn ar vanifestadeg e Kemper d’an 13 a viz Meurzh kent.\nKaset e oa bet ur c’houlennaoueg diazezet war 11 poent d’an dud war ar renk evit an dilennadegoù rannvro diwar-benn an emglev-se da zont.\nE-barzh an daolenn-mañ e kinnigomp deoc’h ar respontoù resevet gant and dud war ar renk.\nAdkavit an holl respontoù hag ar c’houlennaoueg kaset war : https://cutt.ly/Unanet-Regionales2021\nPrevious Postkoulzad kehentiñ evit an hentadoù divyezhek\nNext PostPegourz e vo kelennet ar brezhoneg dre ar CNED ?


Ar poker zo ur c'hoari gant kartoù a orin eus SUA hag anavezet dre ar bed a-bezh, hogen meur a zoare c'hoari dezhañ. An Texas hold 'em eo an hini c'hoariet ar muiañ.\nDaou zen da nebeutañ ha betek dek den a c'hoari gant ur pakad 52 gartenn ha jedoueroù. Ur c'hoari da c'hounit arc'hant e c'hell bezañ, aozet e tournamantoù bras skignet bremañ alies war ar chadennoù skinwel ha war an Internet.\nUn doare poker gant diñsoù arbennik zo ivez.\nPal ar c'hoari[kemmañ | kemmañ ar vammenn]\nPal ar c'hoari eo gounit jedoueroù ar c'hoarierien all bodet en-dro d'an daol. Evit tizhout ar pal-se e ranker ober ar c'henstroll kartoù gwellañ a-benn fin an dro c'hoari. Pep c'hoarier zo gantañ div gartenn, ha diwar ar pakad pigos e vez tennet, gant un tredeog pe mestr an daol, teir c'hartenn gentañ, anvet ar re droet, ar bedervet an displeg, ar bempvet ha diwezhañ hini ar stêr. Gant ar pemp kartenn-se, koublet gant dornad ar c'hoarier, e ranker tapout ar c'henstroll gwellañ.\nKenstrolloù ar poker[kemmañ | kemmañ ar vammenn]\nEus an dalvoudegezh izelañ d'an hini uhelañ emañ : ar gartenn uhelañ, ar c'houblad, an daou goublad, an trikon, ar bempenn, al liv, an ti leun, ar c'harrez, ar bempenn liv, ar bempenn liv roueel.\nAdtapet diwar « https://br.wikipedia.org/w/index.php?title=Poker&oldid=1916800 »\nKemmoù diwezhañ degaset d'ar bajenn-mañ d'an 21 Du 2021, da 17:06.


Lost-louarn - Wikipedia\nLouzaouennoù eus familh ar bolzadeged eo al lostoù-louarn, Fœniculum vulgare ha Fœniculum officinale o anvioù latin.\n5.3.1 Dre ziabarzh\n5.3.2 Dre ziavaez\nLouzaouenn an aer\nPlant bividik frondus-tre, tev o sichenn, eo al lostoù-louarn. Sonn eo o c'horzenn, 1-2 metrad uhelder dezhi, garanet eo an traoñ anezhi. Didroc'het eo an delioù a-lêrennoù moan hir-tre, bourlasek ar penn anezho. Eus miz Gouere da viz Gwengolo e teu bolzadoù dezho, a zo rannet e 10-30 skin.\nWar tuchennoù meinek hag en dismantroù e kreskont.\nEn henc'hresianeg e kaver meneg eus ar blantenn, anvet μάραθος "marathos" ; kement ha fanileg, fanouilheg e talvez an anv Marathon, ul lec'h ma kaved lostoù-louarn a-vil-vern eta. Brudet e oa evit sklaeraat ar gweled.\nE sevenadur ar Romaned e oa Fœniculum vulgare plantenn nevet Bacchus peogwir e veze lakaet da blantenn hud hag orgedus.\nE lod rannoù eus Aostralia ez eus lezennoù da reoliañ skignadur al lostoù-louarn.\nHogosik e pep lec'h er bed e kresk lostoù-louarn, hag abaoe pell e vezont gounezet evit o blaz aniz pergen ; dre ar gounezerezh e teu ar pep niverusañ eus an doareoù a gaver hiziv.\nEn douaroù dizour hag en heol e paota al lostoù-louarn. An doare dulce ("dous") a c'hounezer e douaroù strujus ha skañv, en heol, gant trawalc'h a c'hlebor evit ma koeñvfe an ognonenn a zo e traoñ ar gorzenn, hag a c'holoer gant douar a-feur ma kresk.\nAn delioù, ar c'horzennoù, ar gwrizioù hag an hadoù a vez implijet.\nAn delioù fresk hag an hadoù (fresk pe sec'h) ha lakaer pa geginer pesked.\nUr blaz anizet skañv a roer d'ar saladennoù pa lakaer tammoù ognonennoù kriz enno (gwelet cartucci Italia) ; evel legumajoù e vez debret an ognon goude bout bet poazhet.\nEn Italia c'hoazh e reer silzig blazet gant lostoù-louarn, anvet finocchione. E Bro-C'hall e reer ul likor gant fanouilh, la fenouillette. Glec'hiadennoù plijus a reer gant an hadoù ivez.\nC'hwezh-vat a reer gant eoul lostoù-louarn.\nErbedet e vez drebriñ hadoù lostoù-louarn da aesaat ar c'hoazhañ, da bareañ an dipadapa, da zegas muioc'h a laezh d'ar merc'hed.\nGant ar gwrizioù e reer war-dro kudennoù ar benvegad troazhañ.\nGant fanouilh e farder louzoù-gargouilhat da bareañ poanioù ar munsunioù ha re ar gouzoug.\nMesket gant rouanez-ar-foenneg (Filipendula ulmaria), bent pebret (Mentha piperita) ha nadozioù (Geranium maculatum) e kempennar ar benvegad koazhañ.\nEoul lostoù-louarn mesket gant eoul louzaouenn-an-deñved (Thymus vulagris) hag eoul eukaliptuz (Eucalyptus globulus), ha kejet gant eoul olivez a implijer evel antred da frotañ ar vruched enep ar gorzellad.\nNe vez morse erbedet eoul lostoù-louarn d'ar merc'hed pa vezont o tougen.\n↑ 1,0 1,1 1,2 1,3 ha1,4 DUROS Fañch, Herbarum Vernaculi, La Digitale, Bei 29130 Kemperle, 1991 ISBN 978-2-903383-36-1\n↑ 2,0 ha2,1 BROWN Deni, Encyclopedia of Herbs & Their Uses, Royal Horticultural Society, Dorling Kindersley, London, 1995, ISBN 978-0-7503-0203-5\nAdtapet diwar « https://br.wikipedia.org/w/index.php?title=Lost-louarn&oldid=1973839 »


Imbourc'h - Wikipedia\n(Adkaset eus Imbourc'h (kelaouenn))\nImbourc'h zo ur gelaouenn vrezhonek bet savet e 1969 gant Youenn Olier, deuet da vezañ un ti-embann goude. Abaoe 2001 e vez meret an embannadurioù gant Emglev An Tiegezhioù. Levrioù a denn d'ar relijion gatolik a vez embannet dreist-holl.\n2 Tuadur kristen ar gelaouenn diskleriet adalek 1974\n4 Kannadig Imbourc'h\n5 Kenskriverien ha skrivagnerien\nDa gentañ e oa kelaouenn dam-gefridiel Emsav Ar Bobl Vrezhon (EBV), a oa un danvez strollad politikel anezhañ, a oa bet savet da heul disparti Youenn Olier ha Paol Kalvez eus Emsav Stadel Breizh (ESB). Tennañ a rae an anv Emsav ar Bobl Vrezhon d'ur strollad berrbad all, Emsav Pobl Vreizh, a oa bet krouet gant Youenn Olier e deroù ar bloavezhioù 1950. Pa zeuas er-maez ar gelaouenn Imbourc'h e miz Kerzu 1969 ne oa kaoz ebet a di-embann nag a relijion c'hoazh. Embannet e veze e stumm ur gelaouenn viziek, a oa er vent A4.\nBuan e voe savet ur skourr sevenadurel da EBV : Skol An Emsav. Arouezius eo anv ar gevredigezh-se : o diazezerien o doa c'hoant da gas an danvez stourmerien vrezhon d'ar "skol" a-raok nad afent d'ar "Bobl", evel ma vezed troet d'ober, goude darvoudoù 1968 e Pariz hag e Breizh. Ar framm politikel EPV ne badas ket met ar framm sevenadurel pe "ar stourm evit ar yezh", SAE, a chomas hag he folitikerezh a veze displeget er gelaouenn.\nDa heul Kendalc'h Skol an Emsav dalc'het e Gwengamp e 1974 e teuas an troc'h war-wel etre daou rummad stourmerien. An hini kozh a oa begennelour, en ur zegemer a-grenn hêrezh Gwalarn ha SADED, pa gavas gwelloc'h an hini yaouank, pellaat, 'mont d'ar Bobl', levezonet gant mennozhioù kleizelour deuet da heul 1968, o pellaat evel-se, tamm-ha-tamm, diouzh an hêrezh broadelour ha kristen, mui pe vui, a rene en Emsav betek neuze.\nTuadur kristen ar gelaouenn diskleriet adalek 1974Aozañ\nE niverennoù kentañ ar gelaouenn e rankas Youenn Olier reizhabegañ e c'hwitadenn gant SADED hag ESB, ha talañ e diabarzh Emsav ar Bobl vrezhon (EPV) nevez-savet gantañ ouzh an tuadur kleizelour a-berzh ar rummad yaouank.\nGoude Emvod-veur Gwengamp Skol An Emsav e 1974 e kollas Youenn Olier ha Paol Kalvez renerez an aozadur hag e voe distaget Imbourc'h diouzh EPV ha SAE ha staget ouzh "Kristenion Breizh". Kemmet krenn neuze e voe spered ar gelaouenn, da-heul ur seurt emzezrann : neuze e voe kemmet ment ar gelaouenn (stumm A5 adalek neuze) hag e talc'has gant he spered broadelour met dave a reas ivez war-eeun d'ar feiz kristen ha da gelennadurezh an Iliz dre vras. N'eo ket kemmet abaoe, nemet e vez meret gant Emglev An Tiegezhioù abaoe 2001.\nLiesseurt-kenañ e voe ar pennadoù, alies war danvezioù diaes : Feiz, Prederouriezh, Patrologiezh, Armerzh...\nChom a ra stag ar gelaouenn ouzh an tuadur "begennelour" oc'h arverañ gerioù SADED hag o krouiñ re all en ur embann tri geriadur eus ar brezhoneg arnevez.\nMoulet e voe ar gelaouenn gant he rener e-pad 35 bloaz en e gav, er straed Burloud e Roazhon. Moulañ ar pajennoù, o dastum hini hag hini en-dro d'an daol sikouret gant e vugale, krafennañ pep skouerenn, kas anezhe dre ar post : pep tra a veze graet en un doare artizanel. Ar goloioù hag ar skeudennoù a gaver er gelaouenn a veze treset gant e wreg Annaig Couée, a sine "Juliana Broc'han".\nNebeut a skouerennoù (200 well-wazh) a vez tennet eus ar gelaouenn hag eus hec'h embannadurioù, dre ziouer a goumananterion. Dister int da welout, rak moullet int hep tremen dre un ti-moulañ a vicher.\nOuzhpenn tri metrad estajerennoù ul levraoueg a vez leuniet gant ar pezh a zo bet moullet etre 1969 ha 2005 :\nDeizlevr Youenn Olier (skrivet etre 1945 ha 1967) a voe embannet ul levrenn anezhañ bep bloaz. En e "Notennoù Politikel" e roas Youenn Olier e sell war an istor kempred, a viz da viz : istor an Emsav eveljust, hogen ivez hini an Iliz hag ar bed dre vras. Pergen 25 levrenn eus Deizlevr Youenn Olier.\nEmbann a reas ivez kalz oberennoù katolik : troidigezhioù peurvuiañ evel Sin An Templ ha Karantez eo Doue (troet o-daou gant Maodez Glanndour), Gourbannoù Sant Eosten (tr. gant Jil Ewan), Henlennegezh kristen (12 levrenn) a ya d'ober ul lodenn eus Ofis al lennadennoù Brevial nevez Vatikan II (tr. gant Marsel Klerg).\nDaou romant skiant-faltazi hir savet gant Youenn Olier, gant amkanioù prederouriezhel e liamm gant istor an Emsav, a zo bet moullet : Porzh an Ifern hag Enez ar Vertuz, a zo ar romant hirañ bet moullet biskoazh e brezhoneg. E 2004 e oa bet adembannet.\nDanevelloù Yann Mikael An Emgav Chanter zo bet embannet e 2008.\nOberennoù all niverus ha liesseurt en o zouez Skol Walarn e div levrenn embannet teir gwech (burutellerezh ar "skol" stag ouzh ar gelaouenn Gwalarn), danevelloù, pezhioù-c'hoari, romantoù...\nE 2008 levrenn gentañ Liderezh an Eurioù, a zo lodenn gentañ ar brevial e brezhoneg troet pizh diwar al latin : 1200 p. war baper bibl. Ar peurrest a gaver er stumm PDF war o lec'hienn.\nE 2009, Stumm dreist-ordinal an Oferenn ha pedennoù da heul motu poprio 2007 : an oferenn en he stumm dreist-ordinal (oferenn hervez misal sant Yann XXIII 1962), gant ul lodenn vras a bedennoù, pergen adembannidigezh ofis Unvaniezh Speredel Breizh Maodez Glanndour, anvet "Ar Bedenn evit ar Vro", ha troidigezh testennoù latin mil-anavezet aes da ganañ e brezhoneg war an hevelep tonioù latin.\nE 2013, "Poanioù-spered an Tad Gwaz-Doue" gant Youenn Olier, ur romant war un ton fentus, a daolenn degouezh ur beleg o vevañ an troc'h a zegouezhas da heul Eil Eskebvod ar Vatikan, un digarez da zielfennañ degouezh an Iliz hag ar gevredigezh d'ar mare-se ;\nE 2014, "Diverradur katekiz an Iliz katolik", 255 p. troet gant Job Lec'hvien\nE 2015, Santez Tereza Vihan, ur vandenn dreset deol troet gant Fabrice Coupechoux.\nE 2015, Sklerijenn ar Feiz, 87 p. Kelc'hlizher ar Pab Frañsez, tr. Paol Kalvez.\nE 2017, "Katekiz ar Vugale", 250 p. 120 skeudenn, evit prientiñ d'ar gomunion gentañ, troet gant Turiaw ar Menteg ha Tepod Gwilhmod\nDasparzhañ a ra ivez lod embannadennoù An Tour Tan, Barr Heol.\nMeret eo bremañ gant Emglev An Tiegezhioù.\nAdalek 2000 e veze moullet Kannadig Imbourc'h, a zeue er-maez bep daou viz. Kenlabourat a rae Paol Kalvez, Yann Mikael, Tepot Gwilhmod, Youenn Troal ha Yann Talbot enni. Kelaouenn daouviziek Emglev An Tiegezhioù e oa, dezhi ur spered broadelour ha katolik.\nN'eus ket ken eus Kannadig Imbourc'h abaoe 2018. Lod eus skipailh ar c'hannadig zo aet da sevel Ar Gouloù Gwenn gant Tepod Mab Kerlevenez : ar spered zo broadelour atav, met an tu kristen zo disteraet.\nKenskriverien ha skrivagnerienAozañ\nSetu aze ur roll diglok eus an dud o deus skrivet er gelaouenn-se pe embannet o oberennoù gantañ : Yann Mikael, Tepod Gwilhmod, Paol Kalvez, Youenn Olier, Maoris Ar C'hollo, Maodez Glanndour, Marsel Klerg, Erwan ar Menga, Youenn Troal, Fañch Kerrain, Pêr Even, Yann-Vari Bouessel du Bourg, Yann Talbot, Ewen Delanoy, Jozef Lec'hvien, Tomaz Jacquet, Tepod Mab Kerlevenez, Yann Maneguen...\n↑ Enez ar Vertuz, 650 p., 2004\nKatalog Imbourc'h war lec'hienn Emglev An Tiegezhioù a embann Imbourc'h : embannadurioù ha Kannadig Imbourc'h en linenn (unan bep daou viz).\nAdtapet diwar « https://br.wikipedia.org/w/index.php?title=Imbourc%27h&oldid=1892079 »\nDernière modification le 13 Gen 2021, à 17:19\nKemmoù diwezhañ degaset d'ar bajenn-mañ d'an 13 Gen 2021, da 17:19.


Komz brezhoneg er gêr : gwirvoud pe hunvre ?\nChronique de Kerne Multimédia (porte parole Fanny Chauffin) publié le 24/07/17 22:27\nDre ma veze brezhoneg yezh an ti gant lod eus ar gerent-se hag o doa savet ar skolioù Diwan kentañ ne oa ket ar soubidigezh ar pal da dizhout. Ar pep pouezusañ e oa deskiñ e brezhoneg kement tra hag a veze desket e galleg a-raok. Tamm-ha-tamm e oa deuet ar brezhoneg da vout yezh ar skol, daoust ma chome atav evit yezh an ti evit familhoù zo.\nAr brezhoneg, ur «yezh tad» ?\nAn enklask graet e lise Diwan e 2013 a ziskouez eo ar brezhoneg yezh an tadoù kentoc'h. Diwar 340 den yaouank aterset, 36 tad a gomz brezhoneg ingal gant o bugale, met 16 mamm nemetken. E eizh familh e vez komzet brezhoneg gant ar vamm koulz ha gant an tad. Gant 32,5 % eus ar mammoù ha 26,5 % eus an tadoù e vez komzet brezhoneg « a wechoù », ar pezh a ziskouez eo anavezet ar brezhoneg gant kalzik a vammoù hag a dadoù. Gant an tad-kozh, gant ar vamm-gozh, e vez komzet brezhoneg gant 10 % anezho, gant 37,1 % ur wech an amzer. Dipitus eo gwelout e vez komzet brezhoneg etre breudeur ha c'hoarezed ingal etre 6,5 % anezho, nebeutoc’h eget gant ar re gozh, ha koulskoude e vefe aes dezho hen ober ...\nUn enklask nevez (bloavezh skol 2016/2017) graet gant ar re a oa e lise Diwan e klas Termen a ziskouez an disoc'hoù da heul : war 112 lisead e Termen, 53 anezho zo brezhonegerien en o familh dost (tad pe mamm) : 21 gant o zad hepken, 15 gant o mamm hepken, 17 gant an daou. N'eo ket ken bras an diforc'h etre tadoù ha mammoù giz ma oa e 2013 («brezhoneg yezh an tadoù ?»). 15% neuze eus ar familhoù a gomz brezhoneg er gêr hepken. Peadra da welet e cheñch a vloaz da vloaz, hag e vefe ret kas enklaskoù ingal ha klask gouzout hiroc'h gant pep familh he deus graet ar choaz-mañ.\nAr brezhoneg, ur yezh darempred etre an dud yaouank ?\nPa ne gomze re gentañ al lise Diwan nemet brezhoneg hepken kenetrezo, e vez gant an holl hiziv ur « meskaj brezhoneg galleg ». Diaes eo gouzout peseurt tregantad galleg ha brezhoneg a zo avat ...\nHa komzet e vez brezhoneg memestra ? A-walc'h evit pinvidikaat ar yezh, ijin ur seurt luc'haj e brezhoneg ? Pa vezont koshoc'h e komzont brezhoneg ingal e festivalioù, gant ar re a zo bet e Diwan, deuet ar c'hoant gante da gomz aliesoc'h. Mankout a ra studiadennoù evit ar re a ro un deskadurezh e brezhoneg hiziv d’o bugale hag ar re a gas anezho d’o zro da skolioù Diwan.\n«Ma sœur a une fille de deux ans. Tous ses premiers mots, elle ne les connaît qu'en breton, parce que ma sœur, elle était à Diwan avant. Par exemple, « fri », direct, alors que « nez », elle demande : c'est où ? « Bouton kof » (nombril), direct. Donc, je pense qu'elle comprend mieux le breton.» [Un garçon de seconde]\nUr gudennig zo ivez ha n’eus roud ebet deusouti er pennad-mañ. Pa vez muioc’h a zen -paotr pe blac’h – o kaozeal e brezhoneg e-barzh ur strollad, kerkent hag e teu unan bennak hag a zo galleger hepken ez eo ar vrezhonegerien techet cheñch penn da vazh. Mod-se e vo komprenet an traoù gant an holl, kredapl braz !\nKoulskoude, ar c’hontrol ar c’heller gwelet (pe glevet kentoc’h !) a-wechoù. Kenderc’hel a ra ar gaozeadenn e brezhoneg. Alies ez eo pa oar ar galleger un tammig brezhoneg, pe c’hoaz pa’z’eo ar galleger anavezet mat gant ar vrezhonegerien, a-walc’h evit ma vez pep hini en e bleud. Ne vern ma vez komprenet sklaer an traoù gant an holl pe get \nDre-se e vefe talvoudus, d’am soñj, en enklask seurt-se - en dazont - goulenn ivez digant an dud aterset ma’z eus er familh breur pe c’hoar ha n’eo ket anavezet ar yezh gante...\nNaon-e-dad : gant gwir abeg hoc'h eus graet anv eus ar c'haozeadegoù pa vez meur a zen : met penaos dirouestlañ ar gudenn avat ? Na pet gwezh 'meus bet klevet "komz a rit etrezoc'h en ho korn" pa vezemp e-kichen, ha "ne gomprenomp ket, n'oc'h ket seven" pa chomemp e-kreiz. Direnket eo an dud gant ar brezhoneg, astenn ar vezh en ur mod : gwezhall o doa mezh a gomz brezhoneg, bremañ o deus mezh rak ne gomzont ket.\nEr pennad : ya, yezh an tadoù eo. Marteze e weler kentoc'h paotred oc'h anezhi yezh o buhez eget merc'hed ? Pe marteze ur choaz, brezhoneg gant unan ha galleg gant eben ? Ha skrivet en doa M Madeg diwar-benn an dra-se?\nGwir ha gaou, da skouer e Kembre ne zirenk den ebet ma vefe komzet e kembraeg dirak saoznegerien. "décomplexés", ret e vo deomp ober ar memestra. Marteze, lakaat unan eus an dud a gomz da eskemm gant an dud a zo o pismigañ, ha displegañ dezho petra eo komz ur yezn vinorelaet, penaos e oa bet flastret pad bloavezhioù.;; ?\nN'emaon ket o vevañ e Kembre.\n" displegañ dezho petra eo komz ur yezn vinorelaet, penaos e oa bet flastret pad bloavezhioù" na rit ket bil, ar re-se a oar ervat petra dalvez ! Aesoc'h eo komz brezhoneg dirak estrañjourion eget dirak Bretoned divrezhon. Pouez astenn ar vezh a lavaran deoc'h : ne gomzont ket brezhoneg (ur bern abegoù a zo evel-just) pa zlefent komz, neuze e sav mezh enne pa ne sav ket enebiezh-krenn, daoust dezhe bout "a-du" gant ar brezhoneg... evit ar re arall. Ar brezhoneg zo mat gant ma n'int ket direnket gantañ. Komz brezhoneg dirage, ha gwashoc'h c'hoazh e-kreiz an dud , a zo evite diskouez o dic'houested, an diouer : hanter-vretoned hepken enta.\nHa ne skrivan ket kement-mañ evit ar blijadur : bloavezhioù ha bloavezhioù a vrezhoneg war an dachenn, kalz muioc'h a blijadur a'm beze o komz gant tud kozh da vat gwezhall (tud a ouie brezhoneg da vat hag a gomze fraezh divezh-kaer ha dichipot) eget gant tud aet war o leve nevezik 'zo, ha gwashoc'h gant tud 50 vloaz bremañ n'ouzont nemet bruzun.\n" ijin ur seurt luc'haj e brezhoneg " sed aze un dra hag a zo gwir : ober gant gerioù kuzh, livet, hud, a c'heller pa reer da vat gante. An droienn nemeti a glevis digant tud bet en eil derez e-doug an 10 vloaz diwezhañ : "c'est beleg" ; setu holl, kreoleg eo se, n'eo ket luc'haj, n'eo ket hud.


Poste Ur gwerzhour(ez) lec’hiet er burev\nEmployeur Askorn Medical\nMission Lec’hiet e Breizh abaoe 2006, testeniekaet ISO 13485, Askorn.bzh a ijin, fard hag a werzh reizhoù surjianerezh. Gwerzhet e vez hor produioù d’an ospitalioù publik ha prevez pe da embregerezhioù ’zo, lec’hiet dreist-holl e Bro-C’hall met ivez en estrenvro. Klask a ra Askorn.bzh, ur gwerzhour(ez) gant un tamm skiant-prenet, stummet war ar werzh gant ul live DUT-BTS d’an nebeutañ. Lec’hiet eo al labour e burev Saozon-Sevigneg e-kichen Roazhon.\nProfil Lec’hiet e Breizh abaoe 2006, testeniekaet ISO 13485, Askorn.bzh a ijin, fard hag a werzh reizhoù surjianerezh. Gwerzhet e vez hor produioù d’an ospitalioù publik ha prevez pe da embregerezhioù ’zo, lec’hiet dreist-holl e Bro-C’hall met ivez en estrenvro. Klask a ra Askorn.bzh, ur gwerzhour(ez) gant un tamm skiant-prenet, stummet war ar werzh gant ul live DUT-BTS d’an nebeutañ. Lec’hiet eo al labour e burev Saozon-Sevigneg e-kichen Roazhon.\nRémunération Hervez skiant prenet\nRemarques Ret e vo en em voazañ ouzh geriaoueg ar vezegiezh, bezañ aozet mat, labourat gant metodologiezh ha start, kaout plijadur da vont e darempred gant ar pratikoù, bezañ en e/he aes gant ar pellgomzer, bezañ digor da labourat gant urzhiataerioù. Ret eo mestro\nContact Denez Pichon candidature@askorn.bzh\nFiche modifiée le 2019-03-15 08:44:11


Gouren - Istor | Fédération de Gouren\nUr sport evit an noblañsoù hag ar varc'heien\nDegaset eo bet ar gouren en Arvorig gant Bretoned tramor adalek ar IVe kantved, p'int bet skarzhet eus o bro gant meuriadoù an Hanternoz. D'ar mare-se e oa ur sport a rae berzh met gourenet e veze e-touez an noblañsoù hepken. Ur c'hoari e oa evit prientiñ ar brezelioù, met ivez un doare da ziskouez e varregezhioù hag e nerzh-kalon da geñver tournamantoù, pe c'hoazh evit gounit karantez un dimezell. Diouzh ar mojennoù e oa marc'heien an Daol Grenn Gawan, Lañselod pe c'hoazh Peredur gourenerien eus an dibab. Ar Roue Arzhur zoken, en defe bet plijadur o c'houren gant e varc'heien. Un tamm mat diwezhatoc'h, ar roue Frañsez Iañ a zo bet gourener. Kontañ a reer en defe lakaet lamm d'ar roue Herri VIII a Vro-Saoz zoken.\nUr sport poblekoc'h-poblekañ\nTamm-ha-tamm eo deuet ar gouren da vezañ ur sport poblek, dreist-holl war ar maezioù. Ar beizanted a bleustre er parkeier, goude o devezhiad labour, war al leur. Da Sul e oa atav un digarez (gouel, eured...) evit lakaat e pleustr e varregezhioù ouzh gourenerien ar c'humunioù tro-war-dro ha difenn enor e gêriadenn. Ar prizioù profet d'ar gwellañ gourenerien a oa liesseurt-tre. Ur mouchouer brodet, un tog, ur maout, ur sammad arc'hant... Betek un tarv a veze profet e Skaer da geñver an tournamantoù bras. Ar c'hourenerien a glaske derc'hel evito o zaolioù gwellañ. Ne dreuzkasent anezho nemet d'o mibien. Leañ a veze graet dija a-raok pep tournamant. Al le a oa liammet-tre gant brizhkredennoù ar mare : leañ a rae ar c'hourenerien chom hep implij an disterañ strobinell evit bezañ trec'h. Ne oa padelezh ebet d'ar c'hrogadoù, a ranke echuiñ dre ul lamm dre ret. A-hervezh o defe padet krogadoù-zo an nozvezh pad. Tredeoget e vezent gant gourenerien bet pe gant tud a-bouez ar gêriadenn. Ne oa na rummad oad na rummad pouezh da neuze.\nGoude ar Brezel Bras en em strewas e Breizh sportoù nevez, evel ar vell-droad hag ar marc’h-houarn, ha kregiñ a reas ar gouren da goll e levezon. Bez e oa kalz dioutañ c’hoazh, ha brud ar c’hourenerien vreizhat a chomas uhelik memestra. Charles de Gaulle a implijas ur gourener evel gward-korf ! Tournamantoù bras a voe aozet e Pariz. En em gavout a rae eno ar Vreizhiz divroet. Daoust da-se e voe ankouezet ar gouren tamm-ha-tamm.\nE 1930, an Doktor Charles Cotonnec, a Gemperle, a faotas dezhañ reneveziñ ar gouren da heul mennozhioù modern Charles de Coubertin. Kregiñ a reas da gemm ar reolennoù, o tiwall da zerc’hel bev spered ar sport-mañ. Krouiñ a reas rummadoù oad ha pouezh, lakaat a reas d’ar c’hrogadoù ur padelezh resis ha diazezañ a reas disoc’hoù etre lamm ha netra evel ar c’hostin (ur skoaz war al leur) pe ar c’hein (ar bihanañ gounid). Klask a reas ivez renabliñ an teknikoù, diaes a labour rak ne felle ket da galz gourenerien rannañ o ouiziegezhioù. Erfin, ur vodadeg a voe krouet.\nUr sport modern\nGoude meur a zisrann hag a adunanidigezh (BAG ha BRUG, FALSAB ha FALSTAB da heul), e teuas Bodadeg ar Gouren da vezañ an hini a zo diouti hiziv an deiz c'hoazh. En tu all da 1600 ezel a zo dezhi, enskrivet en un 50 skol bennak. Ul lod deus Bodadeg Gall ar Gouren eo, ha grataet eo gant ministrerezhioù ar Yaouankizoù hag ar Sport pe c’hoazh gant an Deskadurezh Stad. Anavezet eo ivez gant ar strollegezioù lec’hel : kêrioù, departamantoù, rannvro Breizh. Un diplom Stad (BJEPS) gouren ha diskiblezhioù stag gant an dibab gouren (mod Breizh) a zo ivez bremañ. Kenstrivadegoù UNSS a vez aozet abaoe ar bloavezh 2000 ha kemer an dibab gouren evit ar vachelouriezh a c’heller ober abaoe 1998. Bep bloaz e vez aozet un dek kenstrivadeg ofisiel bennak e-kerzh ar goañvezh sport (etre miz Du ha miz Mae). Un toullad tournamantoù a vez aozet e-kerzh an hañv ivez, hengouneloc’h o liv, war brenn-heskenn. Eskemmoù a vez ingal gant gourenerien broioù all (e Breizh-Veur da skouer). Kampionadoù Europa ar gourenoù keltiek (gouren mod Breizh ha back hold, gouren mod Skos) a vez bep bloaz (a bep eil evit an dud deuet pe an diwanidi).